‘નાણાવટી રે સાજન બેઠું માંડવે…’, ‘માંડવામાં આવે બહેની મલપતી મલપતી …’, ‘સીતાને તોરણ રામ પધાર્યા…’ જેવાં એક પછી એક મધુર લગ્નગીતો એક સમયે મંડપમાં ગવાતાં હતાં.આપણી પ્રાચીન પરંપરામાં ગણેશ સ્થાપનથી માંડી છેક કન્યાવિદાય સુધીનાં અદ્ભુત લગ્નગીતો છે, એટલું જ નહીં લગ્નોત્સવમાં હાસ્યરસનો ગુલાલ ફટાણાંથી ઉડાડવામાં આવતો હતો. ફટાણાંનાં કેટલાંક ઉદાહરણ જોઈએ તો ‘ગોર કરો રે ઉકેલ…’, ‘ગોરની ફળિયા જેવી ફાંદ…’, ‘કોઈ અણવરને જાનમાંથી કાઢો…’, ‘હું તો લજાઈ મરું…’ આવાં અનેક ફટાણાં વર અને કન્યા પક્ષ તરફથી પહેલાં ગવાતાં હતાં. જેમાં એક પ્રકારનું નિર્દોષ હાસ્ય પીરસવામાં આવતું હતું, પરંતુ હાલના સમયમાં ડીજેની ધૂમના જમાનામાં આવાં લગ્નગીતો અને ફટાણાં ગાવાની પરંપરા ભુલાઈ રહી છે.